ພິທີສະເຫຼີມສະຫຼອງການພົວພັນທາງການທູດລະຫວ່າງ ກູບາ - ຫວຽດນາມ ຄົບຮອບ 60 ປີໄດ້ດຳເນີນໃນຫວ່າງແວ້ງນີ້, ຢູ່ທີ່ຫໍປະຕິວັດ, ສຳນັກງານໃຫຍ່ຂອງສະພາລັດກູບາ ໂດຍມີການເຂົ້າຮ່ວມຂອງທ່ານພົນຈັດຕະວາ Raúl Castro Ruz, ເລຂາທີໜຶ່ງ ຂອງພັກກອມມູນິດ ກູບາ, ທ່ານປະທານປະເທດ Miguel Díaz-Canel Bermúdez, ທ່ານປະທານສະພາແຫ່ງຊາດ ແລະສະພາລັດ Esteban Lazo Hernández ແລະ ທ່ານນາຍົກລັດຖະມົນຕີ Manuel Marrero Cruz.
ໃນບົດກ່າວປາໄສຢ່າງເປັນທາງການ, ທ່ານນາຍົກລັດຖະມົນຕີກູບາ Manuel Marrero Cruz ໄດ້ທົບທວນຄືນການພັດທະນາຢ່າງຕໍ່ເນື່ອງຂອງສາຍພົວພັນສອງຝ່າຍໃນຫລາຍປີຜ່ານມາ ດ້ວຍການຢ້ຽມຢາມຂອງບັນດາການນຳຂັ້ນສູງ, ກໍ່ຄືເລື່ອງ ຫວຽດນາມເປັນຄູ່ຮ່ວມມືດ້ານການຄ້າໃຫຍ່ອັນທີສອງ ແລະ ນັກລົງທຶນໃຫຍ່ທີ່ສຸດຂອງ ກູບາ ຢູ່ພາກພື້ນອາຊີ - ໂອເຊຍເນຍ.
ທ່ານນາຍົກລັດຖະມົນຕີກູບາ ຢືນຢັນຄວາມຕັດສິນໃຈສືບຕໍ່ສືບທອດມໍລະດົກຂອງປະທານໂຮ່ຈີມິນ ແລະ ຜູ້ນຳການປະຕິວັດປະຫວັດສາດ Fidel Castro Ruz, ພ້ອມທັງເນັ້ນໜັກວ່າ ຕໍ່ໜ້າບັນດາສິ່ງທ້າທາຍຂອງສະພາບການສາກົນທີ່ສັບສົນໃນປະຈຸບັນ, ກູບາ ແລະ ຫວຽດນາມ ຈະສືບຕໍ່ຮຽງບ່າຮຽງໄລ່ ແລະຈະຍາດເອົາໄຊຊະນະຄືໃນປະຫວັດສາດ.
ສ່ວນທ່ານເອກອັກຄະລັດຖະທູດ ເລແທັງຕຸງ ຢືນຢັນວ່າປະຊາຊົນ ຫວຽດນາມ ບໍ່ເຄີຍລືມ ການຊ່ວຍເຫຼືອ ທີ່ມີຄຸນຄ່າ ແລະ ສຸດຈິດສຸດໃຈຂອງກູບາ ໃນສົງຄາມຕໍ່ຕ້ານປົດປ່ອຍຊາດ ແລະ ທ້ອນໂຮມປະເທດຊາດເປັນເອກະພາບ, ທ່ານກໍ່ໃຫ້ຮູ້ວ່າ ຫວຽດນາມຈະສືບຕໍ່ຫຼັກໝັ້ນ ສະໜັບສະໜູນປະຊາຊົນ ກູບາ ໃນການຕໍ່ສູ້ກັບນະໂຍບາຍ ການປິດລ້ອມ ແລະ ຄຳສັ່ງຂວ້ຳບາດຂອງອາເມລິກາ.
ເມື່ອແບ່ງປັນທັດສະນະຂອງຕົນກ່ຽວກັບບັນດາຂົງເຂດທີ່ມີທ່າແຮງເພື່ອໃຫ້ສອງປະເທດພັດທະນາການຮ່ວມມື, ທ່ານເອກອັກຄະລັດຖະທູດ ເລແທັງຕຸ່ງ ເນັ້ນໜັກວ່າ 60 ປີແຫ່ງຄວາມສາມັກຄີ, ມິດຕະພາບ ແລະ ການຮ່ວມມືລະຫວ່າງສອງປະເທດທີ່ຜ່ານມາ ແມ່ນມໍລະດົກອັນລ້ຳຄ່າ ແລະ ເປັນພື້ນຖານອັນໜັກແໜ້ນເພື່ອໃຫ້ປະຊາຊົນຂອງສອງປະເທດສືບຕໍ່ຂຽ ໜ້າປະຫວັດສາດທີ່ເປັນໜ້າພາກພູມໃຈຂອງສາຍພົວພັນສອງປະເທດ, ຕອບສະໜອງໄດ້ຄວາມມຸ້ງຫວັງ ແລະ ຜົນປະໂຫຍດຂອງແຕ່ລະປະເທດ.
ບຸນຄົງ